Ilgatrakio miško botaninis-zoologinis draustinis
Ilgatrakio miško botaninis-zoologinis draustinis – savivaldybės botaninis-zoologinis draustinis vidurio Lietuvoje, Kėdainių rajone, Šėtos seniūnijoje, į šiaurę nuo Pašumerio. Yra Ilgatrakio miške, prie Šumeros upės. Draustinis įkurtas 1992 m., užima 30 ha plotą. Jame saugomi įvairių rūšių pribrendę medynai, nykstantys vabzdžiai ir reti augalai. Būdingi brandūs ąžuolynai. Auga reti augalai – paprastasis kardelis, baltijinė gegūnė, rasti reti vabzdžiai – niūriaspalvis auksavabalis, pietinė hesperija, didysis skydvabalis. Veisiasi ūdros.